Inte ultime riunion dal Consei dai
ministris dai forescj de Union Europeane, il rapresentant rumen, Cristian
Diaconescu, al à sburtât l’organisim a domandâ ae Serbie di incressi i nivei di
tutele des minorancis linguistichis e nazionâls che a vivin dentri dai siei
confins. La domande e à un ciert pês, massime se si calcole che cumò la Serbie
e je impegnade intal procès par jentrâ inte UE. L’intervent rumen al jere
indreçât massime a garantî i dirits de comunitât valache, ma al à jevât no
pocjis polemichis propit framieç di cheste comunitât. I valacs (tiermin plui
doprât intes lenghis slavis) o arumens (come che par solit a àn miôr clamâsi
chestis stessis comunitâts) a son popolazions di lenghe neolatine che a vivin
in diviersis regjons de penisule balcaniche. I rumens ju calcolin tant che lôr
minorancis intal forest, ma la plui part dai valacs si viôt come une comunitât par
so cont. La Serbie e ricognòs la presince di une minorance rumene, formade di
sù par jù 35 mil personis e concentrade in Vojvodine, ma ancje di une comunitât
valache di uns 40 mil di lôr che a vivin pe plui part te Serbie orientâl. I
rapresentants di cheste ultime comunitât a àn protestât pal intervent rumen,
par vie che no si ricognossin cun chest paîs e no vuelin che ur vegni imponude
la lenghe rumene.
Font: Balkan Insight,
29/02/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn bos_Latn unk